Randers 01/07 – 2020

**Høringssvar vedr. ny tildelingsmodel for folkeskolerne i Randers Kommune**

Normalt sigter vi på at lave høringssvar, som er relativt korte og præcise, da vi jo godt ved, at det kan være meget tidkrævende for byrådets politikere at komme igennem alle høringssvar, men givet denne sags kompleksitet og vigtighed har det ikke været muligt at gøre det så kort, som vi ønsker.

Vi håber, at alle vil tage sig tid til at komme igennem vores høringssvar, da vi mener, at det er vigtigt, at vores indvendinger og bekymringer – som en af de få skoler, der mister ressourcer – bliver taget med i de kommende overvejelser i forhold til en eventuel vedtagelse af det forslag, der er sendt i høring.

Det kan give god mening at lave et eftersyn på det beregningsgrundlag, der har ligget til grund for tildeling af ressourcer til kommunens folkeskoler igennem en del år.

Der er i virkeligheden tale om to forskellige dele, når vi taler om en ny tildelingsmodel;

1. **En model, der fordeler de generelle ressourcer ud fra nogle matematiske beregninger og baserer sig på antallet af klasser, elever i forskellige aldre osv.**

Her har det været vigtigt at gøre den nye model mere overskuelig og indeholde færre fordelingsparametre.

Dette kan give god mening, men det er vigtigt at minde om, at den nuværende model – i kraft af sin kompleksitet – har givet utrolig god indsigt i, hvordan alle ressourcer på skoleområdet er fordelt. Desuden mener vi, at den nuværende fordelingsmodel er gjort væsentlig mere uoverskuelig og kompleks end den i virkeligheden er. Den består af et regneark med 39 faneblade, hvor der bl.a. er et faneblad for hver af de 19 skoler. Så helt så uoverskuelig er den altså ikke!

En bekymring herfra er, om en ny model – fordi den skal være ”overskuelig” - i virkeligheden vil komme til at skjule mange af de udregninger, som ligger til grund for de ressourcer, den enkelte skole modtager hvert år.

Det vil sandsynligvis først blive synligt, når skolerne modtager deres første ressourcetildeling efter den nye model.

**Vi mener, at det skal være et krav, at den nye tildelingsmodel i lige så høj grad som den nuværende gør rede for, hvordan de enkelte beregninger er blevet til.**

Vi mener endvidere, at vi famler alt for meget i blinde i forhold til, hvilke konsekvenser, den store nedgang i de kommende års elevtal vil få for de enkelte folkeskoler i Randers Kommune.

En nedgang i elevtal vil på de fleste skoler helt naturligt medføre mindre klasser og med den model, der er sendt i høring, vil hver enkelt elev skolerne mister fra elev nr. 15, koste skolen ca. 14.000 kr.

Der er skoler, som kommer til opleve en meget voldsom nedgang i elevtal og **derfor ønsker vi, at der laves og fremlægges beregninger for de kommende 6 år, som viser, hvordan de enkelte skoler bliver påvirket af det faldende elevtal.**

1. **En model, der fordeler de socioøkonomiske ressourcer ud fra 48 parametre, som Index 100’s model hviler på.**

Vi skal ikke undlade at gøre opmærksom på det modsætningsfyldte i, at man i den generelle tildelingsmodel sigter på en forenkling – at gå fra mange fordelingsparametre til væsentligt færre - mens man, når det kommer til de socioøkonomiske ressourcer tilsyneladende mener, at man ved at øge antallet af parametre fra 6 til 48 – og bruge en mere kompleks model – skaber mere ”retfærdighed”!?

Hobrovejens Skole er en af de få skoler, som kommer til at miste rigtig mange ressourcer, hvis den nye model vedtages.

Hvis vi går ud fra budgettet for indeværende skoleår, er forskellen ca. 3.000.000 kr.! Det bliver skjult en hel del af, at man har valgt at sende det forslag i høring, hvor der er tilført skolerne 25 mio. fra besparelserne på specialskoleområdet efter nuværende fordeling af socioøkonomi.

Men selv efter denne tilførsel til skolerne er der stadig skoler, som mister ressourcer, hvis den nye model vedtages. Har det ikke givet anledning til undren? En undren, der yderligere kan blive styrket, hvis man sammenholder de skoler, som mister ressourcer, med en statistik over, i hvilke skoledistrikter familie-afdelingen har flest sager.

Vi undrer os over, at man går fra en model – udarbejdet af Epinion – som fordeler ressourcer ud fra 6 kriterier, som man har evidens for er de vigtigste, når det handler om elevernes præstationer i skolen og som fokuserer på de mest udsatte 15% af skolernes elever – til en model – udarbejdet af Index 100 – der med stor matematisk nøjagtighed (tilsyneladende 84%) kan udpege elever, der i løbet af deres skoletid kommer til at modtage et segregeret specialundervisningstilbud.

Det må da have givet anledning til mange hævede øjenbryn og diskussioner i udvalget og i Byrådet, at der bliver flyttet så mange millioner rundt mellem skolerne med den nye model.

**Vi mener, at der mangler en mere grundlæggende debat om den basale tilgang til, hvad socioøkonomiske ressourcer er og hvad de skal bruges til.**

Vi er ikke af den overbevisning, at den nuværende model er et udtryk for en højere retfærdighed. Der er i den nuværende model helt klart nogle uhensigtsmæssigheder i forhold til bl.a. den betydning elevernes alder har, som man er nødt til at tage alvorligt.

Man kunne måske – ved at justere den nuværende model – have fastholdt det syn på socioøkonomi, der ligger i den nuværende model og samtidig have imødekommet de ”uretfærdigheder”, der ligger i den måde, modellen i dag er udformet.

Vores undren går på, at man går fra en model, der i høj grad tager hensyn til elever, der er socialt udfordrede til en model, som slet ikke har dette fokus, men udelukkende forsøger at finde de elever, som har størst risiko for at ende i et specialklasse-/specialskoletilbud.

På Hobrovejens Skole har vi en stor andel af socialt udfordrede elever, som har brug for ekstra hjælp og støtte, som ikke er hjulpet ret godt hjemmefra og som der naturligvis anvendes en hel del ressourcer på – i form af daglig hjælp og støtte, netværksmøder osv. – de fleste af disse børn kan med hjælp og støtte og et bredt samarbejde fungere godt i skolen – uden at der på noget tidspunkt er tale om, at de skal tilbydes specialklasse eller-skole. Det er ressourcer til denne indsats, som vi er bekymrede over at miste.

**Vi er meget bekymrede for, om den foreslåede model fokuserer for meget/udelukkende på de børn, der er i risiko for at ende i et segregeret tilbud og overser de børn rundt på skolerne, som ”bare” har brug for, at der bliver brugt ekstra ressourcer for, at de kan trives og så godt som muligt få de samme muligheder for at få en god skolegang som alle andre.**

Vi mener i øvrigt, at man – når man nu alligevel vil indføre nye modeller – én gang for alle skal få forholdt sig til den kæmpestore – og uløste – problematik, der ligger omkring de tosprogede elever i Randers Kommune.

Det er på tide, at der bliver rammet en pæl igennem den forestilling, at der bliver givet ekstra ressourcer til de af kommunens tosprogede elever, der har opholdt sig i landet ud over 2 år (de såkaldte basisbørn).

Det er naivt at tro, at et barn af anden etnisk herkomst, som har opholdt sig i landet i to år, ikke længere behøver en særlig støtte for at få de samme muligheder for at få en god og solid skolegang, som børn af etnisk danske forældre.

Der er naturligvis behov for – både sprogligt og kulturelt – at støtte disse børn i mere end to år.

Vi oplever hvert eneste år på Hobrovejens Skole at få børn i vores førskoletilbud, som har været i Danmark i mere end to år, men på trods af dette ikke sprogligt har forudsætninger for at deltage i undervisningen på lige fod med deres klassekammerater.

**Vi mener, at der skal afsættes en særlig pulje til undervisning i dansk som andetsprog, som skal fordeles på skolerne alt efter, hvor mange elever, skolen har i målgruppen.**

**I andre store kommuner – bl.a. Århus og Aalborg – er der afsat tilsvarende puljer.**

**Helt overordnet mener vi, at man bør udsætte vedtagelsen af en eventuel ny fordelingsmodel og give mulighed for at arbejde med den tilgang, der ligger i forhold til socioøkonomi og derudover også give mulighed for og tid til, at konsekvenserne for de enkelte skoler ved en eventuel vedtagelse bliver synliggjort i forhold til et faldende elevtal i de kommende år.**

På skolebestyrelsens vegne På MED-udvalgets vegne

Line Tarp Mogens Bang Thomassen og Mette Søndergaard

Skolebestyrelsesformand Formand Næstformand